Gesiene taxi-baas van Randburg doodgeskietDie verdagtes het op die taxi-baas, wat alleen in sy Toyota Hilux-bakkie was, losgebrand (Foto: Reza via Twitter) Die polisie is op die spoor van vier verdagtes wat Donderdag tydens ’n skietery in Randburg in Gauteng ’n 63-jarige man koelbloedig doodgeskiet het. Die man was die voorsitter van ’n bekende taxi-vereniging in Randburg. Die skietery het glo Donderdagmiddag in Ysterhoutstraat in Randparkrif in Randburg plaasgevind. Kapt. Kay Makhubele, woordvoerder van die polisie, sê die vier mans het glo in ’n Audi A3 parallel langs die taxi-baas, wat alleen in sy Toyota Hilux-bakkie was, stilgehou. Hulle het op hom losgebrand. Die taxi-baas het van die pad afgery. Makhubele sê drie van die verdagtes het glo uit die voertuig geklim en onophoudelik op die taxi-baas in sy bakkie geskiet. Hulle het daarna na hul voertuig teruggegaan en weggery. Die taxi-baas is op die toneel dood. Die motief agter die moord is nog nie bekend nie. Makhubele sê nog niemand is in hegtenis geneem nie. In nóg ’n voorval Donderdag in Roodepoort, digby Randburg, het drie verdagtes ’n afleweringsvoertuig beroof. Die verdagtes het ’n onbekende bedrag geld en ’n selfoon gesteel. Hulle het daarna te voet gevlug. Makhubele sê lede van die gemeenskap wat in die omgewing was terwyl die voorval plaasgevind het, het gehoor hoe iemand om hulp roep. Hulle het toe die verdagtes gesien vlug en hulle agterna gesit. Tydens die jaagtog het een van die verdagtes ’n vuurwapen uitgepluk en in die rigting van die gemeenskapslede geskiet. Hy het een van sy trawante per ongeluk in die proses doodgeskiet. Die oorblywende twee verdagtes het daarin geslaag om weg te kom. Die polisie het sake van moord vir albei voorvalle aanhangig gemaak. Lt.genl. Elias Mawela, die provinsiale polisiekommissaris van Gauteng, het die twee gewelddadige voorvalle veroordeel. Hy het ’n beroep op die ondersoekspan gedoen om die skuldiges so gou as moontlik vas te trek. Enigiemand met meer inligting oor die twee voorvalle wat moontlik tot die inhegtenisneming van die skuldiges kan lei, kan die misdaadnommer by 08600 10111 kontak.